Í haust luku Jarðboranir við tilraunaborholu í Sveðjuhrauni við Hágöngulón . Gekk verkið vel og var það unnið innan þess tímaramma sem settur var . Borinn Jötunn var notaður til þess að bora holuna sem er 2.360 metra djúp . Vonir standa til þess að hægt verði að nýta svæðið til raforkuframleiðslu í framtíðinni . Starfsmenn Landsvirkjunar og Íslenskra orkurannsókna opnuðu í síðustu viku fyrir borholuna í Sveðjuhrauni . Verður hún látin blása gufu fram á vor a.m.k . Eftir nokkurra vikna blástur er fyrst hægt að segja til um afkastagetu holunnar þegar hún hefur náð að jafna sig eftir kælinguna við borun hennar . Fyrstu afkastamælingar lofa góðu . Meðfylgjandi mynd var tekin þegar borholan hafði verið opnuð . Nokkuð hvasst var þennan dag og náði því gufustrókurinn ekki að stíga tignarlega til himins .